Ανακοίνωση για την έναρξη επανεξέτασης με ταχείες διαδικασίες της απόφασης αριθ. 284/2000/EKAX της Επιτροπής σχετικά με τις εισαγωγές ορισμένων πλατέων προϊόντων έλασης, από σίδηρο ή από όχι σε κράμα χάλυβες, καταγωγής Ινδίας

(2000/C 201/02)

Η Επιτροπή έλαβε δύο αιτήσεις για επανεξέταση με ταχείες διαδικασίες σύμφωνα με το άρθρο 20 της απόφασης αριθ. 1889/98/EKAX της Επιτροπής (εφεξής καλούμενη "βασική απόφαση"), όσον αφορά τις εισαγωγές ορισμένων πλατέων προϊόντων έλασης, από σίδηρο ή από όχι σε κράμα χάλυβες, καταγωγής Ινδίας, που υπόκεινται σε οριστικούς αντισταθμιστικούς δασμούς που επιβλήθηκαν με την απόφαση αριθ. 284/2000/EKAX.

1. Αίτηση για επανεξέταση

Οι αιτήσεις υποβλήθηκαν από την Ispat Industries Ltd και την Jindal Vijayanagar Steel Ltd, με βάση την απόφαση αριθ. 284/2000/EKAX. Οι εξαγωγές του εν λόγω προϊόντος καταγωγής Ινδίας, που παρήχθησαν από τις εν λόγω δύο εταιρείες, υπόκεινται σε οριστικό δασμό αντιντάμπινγκ 13,1 %. Δεν διενεργήθηκε έρευνα σε καμία από τις δύο εταιρείες κατά την αρχική έρευνα που οδήγησε στην επιβολή των εν λόγω δασμών.

2. Προϊόν

Το υπό εξέταση προϊόν είναι πλατέα προϊόντα έλασης, από σίδηρο ή από όχι σε κράμα χάλυβες, με πλάτος 600 mm ή περισσότερο, που έχουν ελαθεί σε θερμή κατάσταση, μη επιστρωμένα με άλλο μέταλλο ούτε επενδυμένα, περιτυλιγμένα, που έχουν απλώς ελαθεί σε θερμή κατάσταση. Το εν λόγω προϊόν κατατάσσεται επί του παρόντος στους κωδικούς ΣΟ 7208 10 00, 7208 25 00, 7208 26 00, 7208 27 00, 7208 36 00, 7208 37 10, 7208 37 90, 7208 38 10, 7208 39 90, 7208 39 10 και 7208 39 90. Οι εν λόγω κωδικοί αναφέρονται για λόγους ενημέρωσης.

3. Αιτιολόγηση της επανεξέτασης

Οι εν λόγω εταιρείες ισχυρίζονται ότι δεν αποτέλεσαν αντικείμενο έρευνας κατά την αρχική έρευνα (1 Ιανουαρίου έως 31 Δεκεμβρίου 1998) για λόγους που δεν συνίστανται σε άρνηση συνεργασίας με την Επιτροπή. Δεδομένου ότι οι εν λόγω εταιρείες τώρα σκοπεύουν ή έχουν ήδη αρχίσει να πραγματοποιούν εξαγωγές προς την Κοινότητα, ζήτησαν να καθοριστεί γι' αυτές ατομικός δασμός.

Οι κοινοτικοί παραγωγοί που είναι γνωστό ότι ενδιαφέρονται ενημερώθηκαν σχετικά με τις προαναφερθείσες αιτήσεις και τους δόθηκε η ευκαιρία να υποβάλουν σχόλια.

4. Έναρξη επανεξέτασης με ταχείες διαδικασίες

Σύμφωνα με τα παραπάνω, και βάσει των αποδεικτικών στοιχείων που υποβλήθηκαν, η Επιτροπή συμπεραίνει ότι οι εν λόγω εξαγωγείς δεν αποτέλεσαν αντικείμενο ατομικής έρευνας κατά την αρχική έρευνα για αντισταθμιστικό δασμό για λόγους που δεν συνίστανται σε άρνηση συνεργασίας με την Επιτροπή.

Η Επιτροπή, αφού διαπίστωσε, μετά από διαβουλεύσεις με τη συμβουλευτική επιτροπή ότι υπάρχουν επαρκή αποδεικτικά στοιχεία που να δικαιολογούν την έναρξη επανεξέτασης με ταχείες διαδικασίες και για τους δύο εξαγωγείς, αρχίζει την έρευνα σύμφωνα με το άρθρο 20 της βασικής απόφασης.

5. Προθεσμία

Τα ενδιαφερόμενη μέρη, υπό την προϋπόθεση ότι μπορούν να αποδείξουν ότι είναι πιθανό να θιγούν από τα αποτελέσματα της έρευνας, πρέπει να γνωστοποιήσουν τις απόψεις τους γραπτά και να υποβάλουν αποδεικτικά στοιχεία εντός 40 ημερών από τη δημοσίευση της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων. Τα ενδιαφερόμενα μέρη μπορούν επίσης να υποβάλουν αίτηση για ακρόαση από την Επιτροπή εντός της ίδιας προθεσμίας, υπό την προϋπόθεση ότι μπορούν να αποδείξουν ότι υπάρχουν ειδικοί λόγοι για να γίνουν δεκτά σε ακρόαση.

Η διεύθυνση αλληλογραφίας είναι: European Commission Directorate-General Trade Attn: Mr A. J. Stewart DM 5/77

Rue de la Loi/Wetstraat 200

B - 1049 Brussels Φαξ: (32-2) 295 65 05 Τέλεξ: COMEU B 21877

6. Άρνηση συνεργασίας

Όταν ένα ενδιαφερόμενο μέρος αρνείται την πρόσβαση σε αναγκαία στοιχεία ή γενικότερα δεν τα παρέχει εντός της προβλεπομένης προθεσμίας ή παρεμποδίζει σημαντικά την έρευνα, επιτρέπεται να συνάγονται προσωρινά ή τελικά συμπεράσματα, είτε καταφατικά είτε αποφατικά, με βάση τα διαθέσιμα στοιχεία, όπως προβλέπει το άρθρο 28 της βασικής απόφασης.

Όταν διαπιστώνεται ότι ένα ενδιαφερόμενο μέρος έχει προσκομίσει ψευδή ή παραπλανητικά στοιχεία, τα εν λόγω στοιχεία δεν λαμβάνονται υπόψη και είναι δυνατόν να χρησιμοποιούνται τα διαθέσιμα στοιχεία.